En mand med udenlandsk accent væltede i nat en kvinde omkuld, og råbte på penge.

Kort efter klokken to i nat var den 21-årige kvinde på vej hjem fra 7-Eleven kiosken i Reberbansgade. Da hun nærmede sig viadukten under jernbanen, blev hun grebet i begge arme bagfra og væltet omkuld, så hun landede på maven. Overfaldsmanden, der talte med udenlandsk accent, satte sig på ryggen af hende og råbte på penge. Han pressede hende i ryggen med en ukendt genstand, oplyser vagtchef ved Nordjyllands Politi, Frank Liltorp. Kvinden slap med forskrækkelsen og nogle påfaldende hudafskrabninger langs ryggen efter genstanden, han truede hende med. Politiet mener dog ikke, at den var skarp nok til at være en kniv. Den 21-årige husker ikke meget fra overfaldet, hun var noget konfus efterfølgende og husker slet ikke, om hun overhovedet havde penge på sig - så gerningsmanden har muligvis slet ikke fået noget udbytte fra overfaldet. Politiet behandler dog sagen som et røveri eller forsøg på røveri, og vil meget gerne høre fra eventuelle vidner, der har været i Reberbansgade omkring 02.08.